text: La taxa de tractament de residus gravarà més els qui més contaminin
  Amb l'objectiu de potenciar la recollida selectiva, l'Àrea Metropolitana de Barcelona (AMB) bonifica els municipis que més reciclen reduint l'import de la taxa metropolitana de tractament de residus (TMTR) que han de pagar els veïns
  La TMTR és una taxa que paguen els ciutadans i els negocis per finançar part dels 153 milions d'euros que costa la gestió sostenible de les deixalles. En la majoria dels municipis, està inclosa com un concepte en el rebut de l'aigua, i tot i ser una taxa força desconeguda, el conjunt de la ciutadania pot fer accions per reduir-ne l'import, que no és igual per a tots els habitants de la metròpolis.
  Eloi Badia, vicepresident de Medi Ambient de l'AMB, explica que "el tractament de residus requereix una estructura molt complexa per poder gestionar eficientment les deixalles i obtenir-ne recursos a través del reciclatge."
  Gràcies a les plantes de tractament i separació d'envasos, a la xarxa de deixalleries, a les plantes de compostatge, als ecoparcs i a la valorització energètica, es pot reduir l'impacte ambiental dels residus que es generen. El 85% del cost d'aquestes infraestructures i dels equips humans que les gestionen es cobreix a partir de la TMTR.
  L'import de la TMTR varia entre els 20 i 30 euros anuals per llar de municipis com Torrelles de Llobregat i els més de 60 de Castelldefels o Begues, que genera un 45% més de residus que la mitjana de la metròpolis. L'any passat cada beguetà va produir més de 680 quilos de deixalles.
  "Si els habitants d'un municipi generen pocs residus i, a més, els separen bé, l'AMB ha d'invertir menys recursos a gestionar els residus d'aquest municipi, i per tant, la taxa que paguen els ciutadans ha de ser menor", justifica Víctor Mitjans, cap del servei d'estudis i programes de l'AMB.
  "Qui recicla més i millor ha de pagar menys perquè gestionar els seus residus resulta més barat per l'AMB, aquesta és la lògica del sistema", sentencia Mitjans.
  Per altra banda, amb l'objectiu que la taxa sigui més justa i social, des d'aquest any es bonifica el 100% de la taxa a les famílies vulnerables. S'estima que podran gaudir d'aquesta bonificació entre 15.000 i 20.000 famílies amb un import total d'uns 800.000 euros.
  "Donant més visibilitat a la TMTR la farem més justa i social, incentivant el canvi d'hàbits per tal de millorar la recollida selectiva als municipis metropolitans"